2 vas weens korrupsie by verkeersdepartement | Netwerk24
Deur Cara-Lee Dorfling 07 Maart 2021 12:47
Twee amptenare van die Humansdorp-verkeersdepartement in die Oos-Kaap is reeds weens korrupsie-aanklagte geskors.
Die Kouga-munisipaliteit het 'n amptenaar hierdie week geskors in verband met die beweerde uitreiking van bedrieglike rybewyse, terwyl 'n ander amptenaar sowat twee weke gelede vir 'n soortgelyke oortreding in hegtenis geneem is.
Hattingh Bornman, Kouga-speaker, wou nie by navraag uitbrei oor wat die beweerde korrupsie-aanklagte behels nie, en of verdere amptenare moontlik ondersoek word nie.
"Die saak word ondersoek, maar die Kouga-munisipaliteit kan in die stadium ongelukkig geen inligting in die verband bekend maak nie.
"Korrupsie is 'n ernstige oortreding en enige munisipale werknemer wat aan so 'n oortreding skuldig bevind word, sal aan 'n dissiplinêre proses onderwerp word of selfs in hegtenis geneem word," het hy gesê.
Hy het intussen inwoners gevra om geduldig te wees met die stadige diens wat tans by die departement ervaar word.
'n Proses is volgens Bornman onderweg om die stelsel vir die verkryging van motorlisensies te versnel.
Inwoners word tot dan versoek om slegs die verkeersdepartement te besoek as dit nodig is, of as alternatief die dienste van die verkeersdepartement in Joubertina te gebruik.